Document ID: 32004R0763

Komisijos reglamentas (EB) Nr. 763/2004
2004 m. balandžio 23 d.
nustatantis nuo Reglamento (EB) Nr. 800/1999 leidžiančias nukrypti nuostatas dėl produktų, eksportuojamų į trečiąsias šalis, išskyrus Kiprą, Vengriją ir Lenkiją, kaip į Sutarties I priedą neįtrauktos prekės
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], ypač į jo 8 straipsnio 3 dalį,
kadangi:
(1) 2000 m. liepos 13 d. Komisijos reglamento (EB) Nr. 1520/2000, nustatančio bendrąsias išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus [2], 16 straipsnio 1 dalis numato, kad 1999 m. balandžio 15 d. Komisijos reglamentas (EB) Nr. 800/1999, nustatantis bendrąsias išsamias eksporto grąžinamųjų išmokų sistemos taikymo žemės ūkio produktams taisykles [3], yra taikomas produktams, eksportuojamiems kaip į Sutarties I priedą neįtrauktos prekės.
(2) Reglamento (EB) Nr. 800/1999 3 straipsnis numato, kad teisė gauti eksporto grąžinamąją išmoką įgyjama importavus į konkrečią trečiąją šalį, jeigu jai taikoma diferencijuota grąžinamoji išmoka. To paties reglamento 14, 15 ir 16 straipsniai nustato diferencijuotos grąžinamosios išmokos mokėjimo sąlygas, ir visų pirma dokumentus, kuriuos reikia pateikti kaip įrodymą, kad prekės buvo importuotos į trečiąją šalį.
(3) Diferencijuotos grąžinamosios išmokos atveju, Reglamento (EB) Nr. 800/1999 18 straipsnio 1 ir 2 dalis numato, kad grąžinamosios išmokos dalis, apskaičiuota pagal mažiausią grąžinamosios išmokos dydį, mokama eksportuotojo prašymu, kai tik pateikiami įrodymai, kad produktas buvo išvežtas iš Bendrijos muitų teritorijos.
(4) 2004 m. balandžio 6 d. Komisijos reglamentas (EB) Nr. 646/2004, nustatantis grąžinamųjų išmokų dydžius, taikomus tam tikriems pieno produktams, eksportuojamiems kaip į Sutarties I priedą neįtrauktos prekės [4], 2004 m. balandžio 6 d. Komisijos reglamentas (EB) Nr. 644/2004, nustatantis grąžinamųjų išmokų dydžius, taikomus tam tikriems cukraus sektoriaus produktams, eksportuojamiems kaip į Sutarties I priedą neįtrauktos prekės [5], 2004 m. balandžio 6 d. Komisijos reglamentas (EB) Nr. 645/2004, nustatantis grąžinamųjų išmokų dydžius, taikomus tam tikriems javų ir ryžių produktams, eksportuojamiems kaip į Sutarties I priedą neįtrauktos prekės [6], ir 2004 m. balandžio 6 d. Komisijos reglamentas (EB) Nr. 643/2004, nustatantis grąžinamųjų išmokų dydžius, taikomus kiaušiniams ir kiaušinių tryniams, eksportuojamiems kaip į Sutarties I priedą neįtrauktos prekės [7], numato, kad grąžinamosios eksporto išmokos nėra taikomos į Sutarties priedą neįtrauktoms prekėms, jei eksportuojama į Kiprą ir Lenkiją, bei Reglamento (EB) Nr. 999/2000 [8] 1 straipsnio 2 dalyje nenurodytų prekių atžvilgiu, jei eksportuojama į Vengriją.
(5) Dėl šios priežasties Kipro, Vengrijos ir Lenkijos valdžios institucijos įsipareigojo leisti minėtas prekes, kurioms muitinės kontrolės procedūros buvo atliekamos po 2004 m. balandžio 6 d., importuoti į savo teritorijas tik tokiu atveju, jeigu jas lydės dokumentai, rodantys, kad šios prekės buvo importuotos tiesiai iš Bendrijos.
(6) Siekiant išvengti bereikalingų išlaidų su trečiosiomis šalimis prekiaujantiems prekeiviams įvedimo, tikslinga leisti nukrypti nuo Reglamento (EB) Nr. 800/1999 nuostatų tiek, kiek diferencijuotų grąžinamųjų išmokų atveju yra reikalaujama pateikti įrodymus apie importą. Taip pat tikslinga nustatant mažiausią grąžinamosios išmokos dydį neatsižvelgti į tai, kad konkrečioms aptariamosioms paskirties šalims eksporto grąžinamosios išmokos nėra nustatytos.
(7) Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1520/2000 16 straipsnio 1 dalies nuostatų, jei grąžinamosios išmokos diferencijavimas kyla tik dėl to, kad grąžinamoji išmoka nebuvo nustatyta Kiprui, Vengrijai arba Lenkijai, įrodymai, kad buvo atliktos muitinių importo procedūros, nėra grąžinamosios išmokos mokėjimo sąlyga visų prekių, nurodytų Reglamento (EB) Nr. 1520/2000 B priede, atžvilgiu.
2 straipsnis
Į tai, kad Reglamento (EB) Nr. 1520/2000 B priede nurodytų prekių eksporto į Kiprą, Vengriją ar Lenkiją atžvilgiu nenumatyta eksporto grąžinamoji išmoka, nėra atsižvelgiama eksporto į kitas trečiąsias šalis kontekste nustatant mažiausią grąžinamosios išmokos dydį, kaip numatyta Reglamento (EB) Nr. 800/1999 18 straipsnio 2 dalyje.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Reglamentas taikomas nuo 2004 m. balandžio 7 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 23 d.

Labels: 3
5
6